בס"ד

מחשבת ישראל ממ"ד

**תפילה**

**מדריך למורה**

**יחידת הגבר**

**מהדורת ניסוי**

**כתיבה ועריכה:**

הרב ד"ר יוחאי רודיק – מפמ"ר מחשבת ישראל.

**הדרכה וסיוע:**

שמואל מאור

תוכן העניינים

**מבוא**

1. **מדוע אנחנו מתפללים?**
2. התפילה הטבעית
3. התפילה כיצירת קשר עם ה'
4. התפילה כתיקון האדם
5. **כיצד מתחברים לתפילה?**
6. **התפילה ודרכי השפעתה**
7. האם התפילה משנה את רצון ה'
8. התפילה – תוספת ברכה לעולם
9. האם התפילה חייבת להתקבל?
10. **תפילה אישית מול תפילה ציבורית**

מבוא למורה

פרק תפילה הוא פרק משמעותי ביותר בתהליך בניית עולמם האמוני של תלמידינו. במהלך הפרק שלפניך ניסינו לעסוק בנושאי יסוד רלוונטיים של התפילה לאור דברי חז"ל. שיעורי מחשבת ישראל בנושא צריכים להיות בנויים על שיח אמיתי ומתן אפשרות לתלמידים לבטא את תחושותיהם.

אנו ממליצים לשתף מניסיונך האישי, כתלמיד ומורה הן בעוצמות התפילה והדרך להגיע אליהן והן בתחושות אישיות המתייחסות לקשיים בתפילה ודרכי ההתמודדות איתם. בחרנו להתמודד עם נושאים מאוד משמעותיים לתלמידים:

1. מדוע אנחנו מתפללים – אחת הבעיות בהפנמת חשיבות התפילה היא שלפעמים תלמידים ותלמידות לא מבינים לעומק את הצורך בתפילה עד כדי ראייתה כ"בזבוז זמן" חלילה. כדי להדגיש את חשיבות התפילה מומלץ לעסוק עם התלמידים ב"הכרת הטוב" על עצם העובדה שאנחנו חיים, לא חולים ולא מתים חלילה. יש להדגיש כיצד התפילה מרוממת את האדם ומהווה אמצעי קשר להתחברות עם בורא העולם ו"מזון רוחני" לנשמה. המקורות בפרק זה מובילים למגוון תובנות בנושא ומבוססים על הנחת היסוד "הנשמה תמיד מתפללת" ו"אלוקי נשמה שנתת בי טהורה היא".
2. כיצד מתחברים לתפילה – אחת הבעיות העיקריות בהתמודדות עם נושא התפילה היא כיצד מייצרים מוטיבציה ורצון להתפלל. במהלך נושא זה נקדיש מקום לנושאים הבאים: הכנה לתפילה (ריכוז, כובד ראש) בירור הצורך הפנימי העמוק להתפלל, על רקע של תחושת חיסרון רוחני וגשמי, הכנות רוחניות בבחינת "דע לפני מי אתה עומד", התמודדות עם מחשבות זרות, התבודדות כאמצעי להעצמת התפילה, תפילה מול הטבע (נוף, שקיעה) העמקה בתוכן התפילה ומשמעותו.
3. התפילה ודרכי השפעתה – נושא זה כולל שני תתי נושאים. הראשון – עוסק בשאלה כיצד ניתן להבין שאנו משנים את רצון ה' והרי הוא יודע אחרית דבר מראשיתו ו"לא אדם הוא להנחם". השני עוסק בשאלה החשובה כיצד עלינו להתייחס לתפילה שלכאורה איננה מתקבלת? שאלה זו משמעותית מאוד אצל בני הנוער שקשה להם לקבל מצבים מורכבים. ואם התפללנו אז בוודאי הקב"ה צריך ואולי חייב להיענות לתפלה. בפרק זה מומלץ לשתף את התלמידים בחוויות אישיות שהתלמידים עצמם חוו בנושא התפילה וכיצד הגיבו כאשר בקשתם לא התמלאה. במקביל לא לשכוח לציין מקרים בהם התפילה נענית ומתקבלת.
4. תפילה אישית מול תפילה ציבורית – אחד הקשיים המתעוררים אצל תלמידים הוא הקושי להתפלל תפילה שנוסחה ע"י אחרים, בניגוד לתפילה אישית שאנחנו מנסחים בעצמנו ומבטאים את רצוננו הפרטי. במקביל מתעוררת השאלה של תפילת יחיד מול תפילת ציבור – שאלה שהתחזקה מאד כיום בתקופת הקורונה על כל היבטיה. במהלך הדיון כדאי להעלות את השאלה מדוע יש תלמידים שמעדיפים להתפלל ביחידות, ובמקביל, לפרוש את ערכה של תפילה בציבור כמפורט בפרק להלן ע"פ ריה"ל ואחרים. מקורות נוספים בפרק זה עוסקים בשאלת היחס בין היחיד לציבור, בערכו של היחיד והדגשת ערך התפילה הציבורית.

תפילתו של אדם לא מאמין

מבוא

תפקיד המבוא לקיים דיון עם התלמידים בשאלות היסוד המתעוררות לאור הקטע:

כיצד ניתן להבין רצון להתפלל אצל אדם המגדיר עצמו "חילוני"? מהו המקור לצוו הזה ומדוע הכותב מבקש להתחבר לתפילת דורות קודמים. מה זה אומר לנו כיום ביחסנו אל ציבור שאיננו מגדיר את עצמו כשומר מצוות. מומלץ לשאול את התלמידים מדוע נבחר דווקא קטע זה להיות פתיח לחוברת. במקביל לשאול: "אילו אתם הייתם כותבים חוברת בנושא תפילה, איזה סוג של מקור ( לא חייבים לציין דווקא מקור ספציפי) הייתם מביאים כפתיח לחוברת". מומלץ לשאול ולבקש לשתף במקרים דומים מהיכרותם האישית של התלמידים, בעניין אנשים רחוקים לכאורה ממצוות שהתפללו וביקשו למרות שביומיום היו לכאורה רחוקים מעולם המצוות.

א. מדוע אנחנו מתפללים?

1. התפילה הטבעית

הרב אברהם יצחק הכהן קוק[[1]](#footnote-1) 

עולת ראיה, חלק א', עמ' י"א

מטרת דברי הרב קוק להביא את הקורא למודעות שקיים חיבור נפשי מתמיד בין האדם ובורא העולם גם כאשר אדם לא מתפלל: "הנשמה היא תמיד מתפללת"...עובדה זו חשובה מאד עבור התלמידים וחיזוקם בנושא התפילה. לא מדובר בקליטת "חומר חיצוני" (לימוד "מתמטיקה"...) אלא חשיפה והתחברות לעומק נשמתינו הקיימת בכל אחד מאיתנו. איננו צריכים לקבל אותה מבחוץ. המורה ידון בכוחה של התפילה לרומם את האדם מעבר ליומיום הגשמי ולהביאו לעולם שלם יותר. ההתרוממות הרוחנית המדוברת מרוממת גם את עולמנו הפנימי.

**ואתה,**

**לך לך בדרכך**

**היה קשוב לקולה של התפילה המתמדת**

**המפעמת בכל מרחבי החיים**

**התפילה המבקשת חיבור, מבקשת קשר ופנים.**

**אסוף את התפילות המסתובבות להן לבדן,**

**ללא חזן , ללא שליח ציבור.**

**היה בעל תפילה** (הרב דב זינגר, תיכון תפילתי , הוצ' מגיד ירושלים)

התפילה היא האמצעי לגשר על פני הפער בין שאיפותינו הפנימיות הנעלות לבין העולם החומרי המוגבל.

 מהר"ל 

תפארת ישראל, פרק ג'

תופעות רבות של חוסר סיפוק, בחיים הרוחניים והמעשיים, מקורם בהעדר "מזון רוחני" לנפש האדם. הנפש החצובה ממקורות עליונים איננה מסתפקת בהנאת העולם הגשמי. מומלץ לפתח שיח סביב מצבי חוסר סיפוק בחיים, כיצד ניתן להתגבר עליהם באמצעות תהליכים רוחניים: מוסיקה, תפילה וכד'.

2. התפילה כיצירת קשר עם ה'.

 הרב קלונימוס קלמיש שפירא (האדמו"ר מפיאסצ'נה)[[2]](#footnote-2) 

**"חובת התלמידים" פרק תשיעי**

מומלץ לבקש מהתלמידים לסמן משפט מפתח בקטע שקראו. אחד המשפטים העיקריים הוא: "את הדאגות שולח ה' כדי שנתפלל אליו". מרכז החיים הרוחניים היא התפילה. מומלץ להזכיר את דברי חז"ל: "למה נתעקרו האימהות? שהיה הקב"ה מתאווה לתפילתן. אמר הקב"ה: עשירות הן, נאות הן, אם אני נותן להן בנים – אינן מתפללות לפני". מומלץ להדגים גם בענייני חיי יומיום בהקשר לצרות הבאות על האדם.

 הרב יוסף דב סולוביצ'יק[[3]](#footnote-3) 

איש האמונה הבודד, עמ' 36-34

מומלץ לפתח דיון ולחשוב יחד כיצד יוצרים את המודעות והתחושה של עמידה לפני ה'. חשיבות תחושה זו גדולה מאוד כיוון שהיא מעניקה תחושה של ממשות הן בתפילה והן בחיי יומיום. המורה ידגיש את מקומה של התפילה כהמשך לנבואה, בהיותה אמצעי קשר עם הקב"ה לאחר שנסתלקה הנבואה מישראל. התפילה נתפסת בדרך כלל כאמירת המילים, כ"התחברות האדם עם אלוקים". אמירת המילים היא "הטכניקה של מימוש התפילה אך לא התפילה עצמה". המילים עצמן הן ה"טכניקה", "ההתחברות עם ה' היא העיקר".

**צריך להוסיף כאן**

 הרב שמשון רפאל הירש[[4]](#footnote-4) 

פירוש לתורה, בראשית, כ', ז'

החידוש העיקרי בדברי רש"ר הירש בניגוד לפרשנות הנפוצה להגדרת התפילה, היא שהתפילה לדעתו איננה רק "השתפכות מבפנים", אלא בעיקר החדרת הערכים האלוקיים מהחוץ פנימה. מומלץ לדון בהשוואה בין החדרת ערכים מהחוץ פנימה להוצאת עולם פנימי החוצה. יש להדגיש: רש"ר הירש איננו שולל את ההשתפכות הנפשית בתפילה, אלא מגדיר אותה כתחינה ושיח.

רש"ר הירש מדגיש בדבריו את "החדרת האמת האלוקית". מומלץ בהקשר זה לפתח דיון כיתתי ומטלה כדלהלן. התלמיד יבחר מהתפילה מספר דוגמאות המבטאות לדעתו "אמת אלוקית". מובנו הפשוט של מושג זה הוא: יסוד רוחני שחיי האדם נבנים עליו. לדוגמא: לאחר אִזְכּוּר עקידת יצחק בתפילה, אנו מתפללים על מידת הרחמים, שהרי בורא עולם מנהיג את עולמו במידת הרחמים. דוגמאות נוספות שיביאו התלמידים: חסד, בהקשר לתפילת "אלו דברים שאין להם שיעור". החסד הוא יסוד מרכזי אמיתי בחיי האדם. כמו"כ בברכת "ברוך שאמר" קיים יסוד אמת בהכרת חידוש העולם "ברוך שאמר והיה העולם"... בתפילת "מזמור לתודה" אנו רואים את ה"אמת האלוקית" המתבטאת בהודאה לקב"ה על חסדיו עמנו.

המורה יציג מספר שאלות חשיבה בהקשר לדברי רש"ר הירש כגון: מדוע "האמת האלוקית", שהתלמיד בחר לעיל, יש לה חשיבות כל כך רבה עד כדי הכנסתה לסידור התפילה. שאלה נוספת: לפעמים תלמידים נמנעים מתפילה באמירה: אני לא מרגיש"... הרש"ר הירש מחדד לנו שהרגשות הן תוצאה של החשיבה ולכן הדרך להשפיע על הרגשות תהיה באמצעות חשיבה. אדם מחדיר אל הלב, באופן רציונאלי, את האמת האלוקית. יסוד החוויה וההרגשה בתפילה הוא חשוב מאוד, אבל ההכרה והמודעות השכלית הן בסיס. ולכן "חוסר הרגשה" אינה סיבה למנוע תפילה, אלא דווקא אחרי שאדם יבין בשכלו את "האמת האלוקית" המושרשת בתפילה יתעורר אצלו רצון להתפלל והאמת תופנם בלבבו. שאלה נוספת: דוד המלך אמר: "האמנתי כי אדבר" (תהילים, קט"ז). מדוע יש צורך בדיבור כדי להפנים את האמונה והאמת האלוקית? בהקשר זה אפשר להזכיר את ההלכה ברמב"ם בעניין הווידוי: "וצריך להתוודות בשפתיו ולומר עניינים אלו שגמר בליבו". מדוע הווידוי צריך להיות באמירה ודיבור? התשובה לשתי השאלות נמצאת בדברי הרב סולובייצ'יק: " כל אמירה, כל תחושה, רעיון והרהור, מתבהרים לאדם ונתפסים על ידו רק לאחר שהצליח לבטא אותם במשפטים בעלי מבנה הגיוני ודקדוקי".(על התשובה, עמ' 61 – 62).

 הרב חיים דוד הלוי[[5]](#footnote-5) 

קיצור שולחן ערוך מקור חיים ב', (עמ' 259-258]

דברי הרב חיים דוד הלוי מעניקים הזדמנות לדון עם התלמידים בחשיבות לימוד האמונה בכלל וביצירת תשתית נפשית פנימית לקראת התפילה. האם אנו מסתפקים ב"וידעת היום" – דהיינו: ידיעה כללית על מציאות ה', או שאנו נדרשים ל"והשבות אל לבבך" דהיינו: הבנת אמונה מעמיקה ומיושבת על הלב. מומלץ לדון בכיתה על ערכה של אמונה עמוקה בהתמודדות עם קשיי החיי, בחיבור עמוק אל הקב"ה ולא רק שטחיות, ביצירת זיקה נפשית יציבה ומבוססת בין המאמין לאמונה. הדרישה "והשבות אל לבבך" יוצרת תשתית עמוקה לקראת התפילה. תשתית זו מבוססת על הפנמה והזדהות ולא רק על ידיעה אינטלקטואלית.

 אברהם יהושע השל [[6]](#footnote-6) 

אלוקים מבקש את האדם, עמ' 39 – 40

החידוש המרכזי בדברי אברהם יהושע השל הוא מוטיב הפליאה. מומלץ להעמיק אצל התלמידים את הצורך ביציאה מההרגל והשיגרה הן ביחס להתבוננות בבריאה ובקיום האנושי והן ביחס למציאות ה' בחיי יומיום. יודגש הצורך בהודאה על העובדה שאנו קמים בבוקר, מסוגלים לראות וללכת בניגוד לאנשים שלצערנו באופן פתאומי הפסיקו לתפקד. ר' אריה לוין היה מברך על כל פעולה שהצליח לעשות בקומו משנתו: פוקח עיוורים כשראה, זוקף כפופים כשקם וכו'...

מומלך לפתח דיון כיצד משמרים את הפליאה ולא שוקעים בהרגל.

בד בבד יודגש הצורך להעמיק במילות התפילה כדי לחדד ולחדש את תחושת ההודאה.

ב. כיצד מתחברים לתפילה?

הנושא יפתח בדיון משותף על הקשיים בהתחברות לתפילה. התלמידים יציגו באופן כן וללא שיפוטיות של המורה מה מעכב רצון להתפלל, מדוע קיים חוסר חשק להתפלל, יועלו הצעות כיצד נוכל להתחבר לתפילה, יפתח דיון מדוע למקומות בילוי יוצאים ברצון וחשק רב, ולתפילה לא תמיד... התלמידים ישתפו בחוויות אישיות על זמנים בחיים בהם הרגישו שתפילתם אמיתית ונובעת מעומק הלב. כיצד ניתן לשמר את הרצון שהתעורר לתפילה, בזמנים מיוחדים, גם לחיי יומיום. מומלץ להביא לפתיחת הנושא דמויות שיספרו על תפילות חווייתיות, או במקביל לאפשר יצירת סביבה תומכת שתעודד התחברות לתפילה כגון: נגינה ושירה משותפת –"שירי נשמה"- לפני התפילה, או הימצאות בטבע, מול זריחת השמש וכד'.

 מסכת ברכות, פרק ה', משנה א' 

 רמב"ם 

הלכות תפילה פרק ד'

יודגש הצורך בהתרכזות נפשית לפני התפילה. מומלץ לספר על ה"ניסוי" להלן שערך הרב דוד פוקס, איש חינוך דגול שלימד במוסדות תורניים: ישיבת נתיב מאיר בירושלים, מכון להכשרת מורים ב"מבשרת ציון", וממייסדי ישיבת "חברותא" ברעננה שתלמידיה היו כאלו שלא התקבלו במוסדות אחרים. בספרו "לנטוע שמיים" כתב הרב דוד פוקס את הדברים הבאים:

ספרתי את מספר המילים בתפילות "אשרי" וב"עלינו לשבח" (כ- 170 מילים בכל אחת מהתפילות), ובאמצע אחד משיעורי הגמרא הפתעתי את התלמידים וביקשתי מהם לכתוב מכתב לשר החוץ בארצות הברית. ביקשתי שיעצרו אחרי 170 מילים. ביקשתי ממתנדב שיקרא את מכתבו וביקשתי בעדינות "כפי שהיית קורא מכתב זה לפני שר החוץ של ארצות הברית בעצמו"... ציינתי על הלוח את הזמן שנדרש לקריאת המכתב. אם זכרוני אינו מטעני הגיעו לשתיים שלוש דקות אם לא יותר. "והבוקר", אמרתי להם, "הסתכלתי על השעון בזמן שאמרתם "עלינו לשבח" ומדדתי 15 שניות, 27 שניות... יש תלמידים שזוכרים את התרגיל הזה עד היום. (הרב דוד פוקס, "לנטוע שמים" – שיחות עם מנהיגי חינוך בחמ"ד.) בעקבות הצגת ה"ניסוי" לעיל יתקיים דיון עם התלמידים במשמעותו החינוכית.

 הראי"ה קוק 

מתוך ההקדמה לספר מוסר אביך

הרב קוק מדגיש בדבריו כי הכנה לתפילה דורשת מודעות עמוקה לגודל נשמת האדם ותחושת חסרון והשתוקקות למושאי התפילה דוגמת בניין בית המקדש ומעלת ארץ ישראל. מומלץ בעקבות דברים אלו לדון עם התלמידים באופן אמיתי, עד כמה באמת מרגישים את חיסרון בית המקדש, מדוע לא מרגישים בחיסרון וכיצד ניתן לשנות את המצב. בצורה דומה ניתן לקיים דיון גם בנושאים נוספים ומשמעותיים, שבשגרת ההרגל איננו מודעים מספיק לחסרונם במצבינו הנפשי: קדושת ארץ ישראל, גאולת ישראל ומשמעותה ובדיקה פנימית, כל אחד עם עצמו, עד כמה "התפילה היא דווקא מקירות הלב... ועד כמה אדם מטהר נפשו באמת". הלימוד והדיון המשותף בערכים הנ"ל חשוב מאד כדי לתת לתלמידים אפשרות ביטוי ובמקביל לייצר מודעות פנימית להעדר המרכיבים הנ"ל בתודעתנו קודם התפילה. הראי"ה קוק מדגיש היבט נוסף: "עד כמה מוטבע בנו הטבע החומרי עד שלא ירגיש בעצמו שהדברים האמיתיים הקדושים חסרים לו". מומלץ בהקשר זה לדון עם התלמידים ביחס בין עולם החומרנות ותרבות המערב (כולל אינטרנט, סרטים, חומר לא ראוי לקריאה וכד') לבין יכולתנו להתפלל תפילה אמיתית מעומק הלב.

 ר' משה חיים לוצאטו (רמח"ל) 

מסילת ישרים, פרק י"ט

אחת הבעיות הניצבות לפני המתפלל, במיוחד בני נוער, היא התחושה של "דע לפני מי אתה עומד". הרמח"ל מציע לאדם לחוש עמידה לפני ה' ממש, לתאר לעצמו את גדלות ה' ומאידך גיסא להתבונן על שפלותו וחסרונו כאדם מול מלך מלכי המלכים. מומלץ לעיין לפני השיעור בספרו של הרב דב זינגר "תיכון תפילתי" (הוצאת "מגיד", ירושלים) העוסק בהדרכה לקראת התפילה בהיבטים שונים: עמידה לפני ה', תנועת הנפש בתפילה, תפילה בציבור, מניעות בתפילה, התבודדות ועוד... בהקשר לנושא העמידה לפני ה' נכתב בספרו: "הצעד הראשון בבואנו להתפלל היא פתיחת התודעה אל הנוכחות, אל התחושה ש-ה' נמצא מעלי, מולי, סביבי, בי. אל הידיעה שכל מה שאני רואה סביבי אינו רק עצים דוממים אלא חפצים מלאי חפץ פנימי כמיהה והשתוקקות" (עמוד 25 שם). הספר מציע תרגיל להפנמת והכרת נוכחות האחר: "יושבים יחד כמה דקות. הנוכח- נוכח, מנסה להתרכז בעצם קיומו... המוכיח – קשוב, מנסה לחוש את נוכחות חברו... לחוש בעצם נוכחותו... כשהוא מרגיש מוכן, פונה החש אל הנוכח ואומר לו: 'אתה' כמה פעמים" (עמוד 26).

מומלץ להביא בכתה גם את דברי הרמ"א (ר' משה איסרליש) בהגהותיו על השלחן ערוך: "שיוויתי ה' לנגדי תמיד הוא כלל גדול בתורה...כי אין ישיבת האדם ותנועותיו ועסקיו והוא לבדו בביתו, כשישיבתו ותנועותיו ועסקיו והוא לפני מלך גדול...אשר מלוא כל הארץ כבודו, עומד עליו ורואה במעשיו" (אורח חיים, סימן א'). תרגיל נוסף המובא בספר הנ"ל: "נעמדים בעמידה זקופה, כנידון העומד בבית המשפט. עוצמים את העיניים ומתמלאים בתחושה כי אנו שקופים לחלוטין, ובמבט סוקר ניתן לראות את מסתורינו...מזמינים את הפרט האלוקי לעצור עלינו...לאחר פקיחת העיניים ניתן לכתוב את 'פסק הדין': מה הרגשתי כי המבט האלוקי ראה בי היום" (עמוד 35).

על מקומו של האדם כמתפלל לפני ה' מומלץ להביא את השיר הבא:

בראשית ברא אלוקים

את השמים שבעצם אינם

ואת האדמה שרוצה בם לגעת,

בראשית ברא אלוקים חוטים מתוחים

ביניהם

בין השמים שבעצם אינם

ובין האדמה המשוועת,

ואת האדם הוא יצר

שהאיש הוא תפילה והוא חוט נוגע

במה שאיננו

במגע של רוך ודקות. (רבקה מרים, בראשית)

מומלץ לנתח עם התלמידים את המקבילות: שמיים ואדמה, הקב"ה והאדם, אדם מלשון אדמה שיש בו פוטנציאל שאינו ניראה. "האדמה המשוועת" אולי מקבילה לכיסופי האדם אל הקב"ה ועוד...

 רבי שניאור זלמן מלאדי[[7]](#footnote-7) 

ספר התניא, פרק כ"ח

העניין המרכזי בדברי הרש"ז המודעות וההכרה שאיננו צריכים לפחד או ליפול ברוחנו ממחשבות זרות במהלך התפילה. המחשבות הזרות יוצרות מלחמה בין שתי נפשות: הנפש האלוקית והנפש הבהמית וככל שהשאיפה הרוחנית גדולה יותר גם המאבק עוצמתי יותר. הפתרון הוא לא לשים לב למחשבות הזרות, כיוון שעצם ההתייחסות והמאבק מעצימים את הכח המתנגד. נוסיף כי חסידים היו אומרים: "אל תיכנס במשא ומתן עם יצר הרע". בכל מקרה חשוב להדגיש את הצורך לבקש מ-ה' ברחמיו שיעזור לנו להתגבר ולהתמודד עם יצר הרע והנפש הבהמית כדי שתפילתנו תהיה זכה. מומלץ לשתף את התלמידים בניסיון אישי של המורה, זה מאד מוסיף לכֵּנוּת של השיעור והשיח, ולתת הזדמנות לתלמידים ולתלמידות לשתף מחוויותיהם האישיות בנושא זה. מאוד חשוב לעודד את התלמידים לא להתייאש ולא להפסיק בתפילה, למרות מחשבות זרות, ובסופו של דבר האור יתגבר על החושך...

נוסיף בהקשר המדובר מספר רעיונות נוספים שלמדנו מהספר "תִּכּוֹן תפילתי". ר' ישראל בעל שם טוב (הבעש"ט) כתב: "והאדם מחויב להאמין כי מלוא כל הארץ כבודו יתברך, לית אתר פנוי מיניה, וכל המחשבות של האדם יש בו מציאותו יתברך, וכל מחשבה היא קומה שלימה. וכאשר יעלה במחשבתו של אדם בעת עסקו בתפילה איזה מחשבה רעה וזרה, היא באה אל האדם לתקנה ולהעלותה" (כתר שם טוב, ל"ט).

הבעש"ט נותן לנו כאן רעיון עצום וחשוב. גם במציאות שנראית לכאורה שלילית יש בה ניצוצות של קדושה וחובת האדם לזקק ולזכך את המחשבות השליליות ולהעלותן לשורשן הטוב. נתייחס למחשבות אלו לא כהפרעה אלא כניצוצות הנאספים סביב התפילה כדי שנהפוך גם אותן לתפילות. נשתדל להוביל את האנרגיות השליליות לכאורה של המחשבות כלפי מעלה אל בורא העולם.

ר' נחמן מברסלב כתב בהקשר זה תחת הכותרת "צוהר תעשה לתיבה" את הדברים הבאים: "והעיקר שבתפילתו ותחינתו ובקשתו אעפ"י שאי אפשר לו לדבר שום דיבור בתפילה ובתחנונים, מגודל החושך והבלבול המסבב אותו, אעפ"כ יראה לדבר הדיבור באמת באיזה מדריגה שיהיה. כגון שיאמר" "ה' הושיעה" אע"פ שאינו יכול לדבר בהתלהבות כראוי. ע"י הדיבור יזכרה לראות את הפתחים שבתוך החושך". (ליקוטי מוהר"ן ל"ו, קי"ב).

 ר' נחמן מברסלב 

ליקוטי מוהר"ן, תנינא כ"ה

מומלץ לפתוח את הדיון בדברי ר' נחמן בשיר פרי עטו של זלמן שז"ר שהיה נשיאהּ השלישי של מדינת ישראל:[[8]](#footnote-8)

טֹוב לָאָדָם הֱיֹותּ פַּעַם בָּדָד.

לא סֵפֶר, לא רֵעַ, לא צִּבּור וְלא פְּרַט,

רַק הּוא עִם לִּבּו, עִם הַּלֵב רַק בִּלְבַד.

טֹוב לָאָדָם הֱיֹות פַּעַם בָּדָד.

וְטֹוב כִּי יֵצֵא פַּעַם רֵיק מִּנְכָסָיו.

לֹא בַּיִת, לֹא שֶָׂדה, לֹא נִדְרַשׁ, לֹא חַיָיב.

רַק יָקְשִׁיב אֶל לִּבֹּו וְיַחְִרִישׁ חֶרשׁ רַב

טֹוב כִּי יֵצֵא הָאָדָם מִּנְכָסָיו.

כִּי יָקְשִׁיב אֶל לִּבֹּו וְיָבִין לְחַיָיו

וְיַדָע אֲשֶׁר יֵשׁ וְיָחוּשׁ מַה חֲייָב. ("טוב לאדם" / זלמן שזר)

בעקבות קריאת השיר, כפתיחה לדברי ר' נחמן, מומלץ לדון במספר שאלות המבהירות את עומק השיר ושופכות אור גם על מושג הבדידות בדברי ר' נחמן מברסלב:

1. מדוע לדעתכם "טֹוב לָאָדָם הֱיֹותּ פַּעַם בָּדָד"?
2. האם חוויתם פעם חוויית בדידות כחלק מעבודת ה'?, תארו את התחושות ופרטי החוויה.
3. המשורר כתב: "וְטֹוב כִּי יֵצֵא פַּעַם רֵיק מִּנְכָסָיו", מדוע טובה "עזיבת הנכסים" לזמן מסוים? מדוע מפריעה נוכחותם?
4. הסבירו בלשונכם מה משמעות " יָקְשִׁיב אֶל לִּבֹּו"?

מרכז דברי ר' נחמן הם ההתבודדות. במקרים רבים אנחנו מבינים את ערך ההתבודדות, אולם לא תמיד יודעים כיצד למלא את זמן ההתבודדות. מומלץ לפתוח את השיעור בשאלה: מהו צורך ההתבודדות וכיצד לדעתכם ניתן למלא את זמן ההתבודדות. ניתן להציע לתלמידים את דברי הרמח"ל בספרו "מסילת ישרים" (פרק ג'), העוסק בעניין באור חלקי הזהירות:

"הִנֵּה הָרוֹצֶה לְפַקֵּחַ עַל עַצְמוֹ, שְׁתַּיִם הֵנָּה הַהַשְׁקָפוֹת הַצְּרִיכוֹת לוֹ. הָרִאשׁוֹנָה, שֶׁיִּתְבּוֹנֵן מַהוּ הַטּוֹב הָאֲמִתִּי שֶׁיִּבְחַר בּוֹ הָאָדָם וְהָרָע הָאֲמִתִּי שֶׁיָּנוּס מִמֶּנּוּ, וְהַשְּׁנִיָּיה, עַל הַמַּעֲשִׂים אֲשֶׁר הוּא עוֹשֶׂה לִרְאוֹת אִם הֵם מִכְּלַל הַטּוֹב אוֹ מִכְּלַל הָרָע...וְיִשְׁקֹל אוֹתָם כְּמוֹ כֵן בְּמֹאזְנֵי הַמִּשְׁקָל".

מומלץ לעשות "מִינִי הִתְבּוֹדְדוּת" בכיתה, בשקט גמור, או מחוץ לכיתה, במידת האפשר, בטבע. התלמידים יעשו "חשבון נפש" כנ"ל וידווחו מה הם מרגישים בעקבות התהליך וכיצד חושבים להתקדם. בהקשר זה חשוב להדגיש באוזני התלמידים כי לצורך תהליך חשבון נפש יש לפרט את המשימה לחלקים פשוטים, ומתוך כך תיווצר גם מוטיבציה. בהקשר זה מומלץ לרשום על הלוח קטע נוסף מדברי רמח"ל שימחיש את "ההתחמקות" של אנשים מעשיית חשבון נפש בעקבות עצת יצר הרע:

הנה זאת באמת אחת מתחבולות היצר הרע וערמתו להכביד עבודתו בתמידות על לבות בני האדם עד שלא יישאר להם ריווח להתבונן ולהסתכל באיזה דרך הם הולכים, כי יודע הוא שאילולי היו שמים לבם... ודאי שמיד היו מתחילים להנחם ממעשיהם" (רמח"ל, מסילת ישרים, פרק שני).

**הרב עדין אבן ישראל (שטיינזלץ)[[9]](#footnote-9)** ****

שלושה עשר עלי השושנה, עמ' 263

כפתיחה ללימוד דברי הרב מומלץ לשתף ולקיים דיון אמיתי עם התלמידים מה הם מרגישים בזמן התפילה ומהי איכות התפילה שלהם. לצורך דיון זה ישתף גם המורה בקשיים האישיים שלו בתפילה, בהתרכזות בתפילה ביצירת הכוונה וכו', כדאי ללמוד יחד, בהקשר לדרך הראשונה המוצעת בדברי הרב, קטעים או משפטים מסוימים מהתפילה ולהסביר את המשמעות. מומלץ להתעכב ולהראות את הרלוונטיות של התפילה. לדוגמא ברכת "רפאנו" בשמונה עשרה, התלמידים יבינו את החסד הגדול ש-ה' עושה איתנו כשאנחנו בריאים ויכולים לקום וללכת. בהקשר לדרך השנייה המוצעת: "עיון תפילה", המבוססת על לימוד מקור לפני התפילה בהקשר להכרת האלוקות, המורה ידגים לימוד בקטע שיבחר ויראה כיצד הקטע הנלמד תורם לעבודת התפילה. הדרך השלישית, "שוהים שעה", ממוקדת באמיתיות הרצון להתפלל.

ג. התפילה ודרכי השפעתה

1. האם התפילה משנה את רצון ה'?

 ר' יוסף אלבו 

ספר העיקרים, מאמר רביעי, פרק י"ח

המסר העיקרי מדברי ר' יוסף אלבו הוא ששינוי גזירה אינו "חרטה" של הקב"ה על מה שהחליט, אלא שינוי מעמדו של האדם או באמצעות מעשים טובים או באמצעות שינוי השם . שתי פעולות אלו מוציאות את האדם ממעמדו הקודם ומביאות אותו למעמד חדש. יש להדגיש כמובן כי אצל החוטא אין די בשינוי בשם בלבד ויש צורך גם בתשובה ממעשיו הרעים. כמו"כ יש להדגיש כי כבר בשעה שהקב"ה גזר את גזירתו הוא נתן את האפשרות מראש לשינוי אצל האדם ובעקבות זה גם שינוי הגזירה. כחיזוק לדברי ר' יוסף אלבו אפשר להביא את דברי הרמב"ם: "הרי מפורש בתורה ובנביאים שאין הקב"ה גוף וגויה... ואינו משתנה, שאין לו שום דבר שיגרום לו שינוי" (רמב"ם, יסודי התורה, א', ה'-י"א). דהיינו: תפילתנו איננה משנה לכאורה את רצון ה'שהרי אין דבר שיגרום לו שינוי.

מומלץ בהקשר לתשובת "רבנו בחיי" על שינוי באדם ולא שינוי אצל הקב"ה, להביא כדוגמא את מידת הצדקה שמרכזה איננו העזרה לעני, כיוון שהקב"ה יכול היה לעזור לעני בעצמו, אלא השינוי שמחולל מעשה הצדקה באדם עצמו. להלן דברי "ספר החינוך" בהקשר זה: "שורש המצווה שרצה האל להיות ברואיו מלומדים ומורגלים במידת החסד והרחמים כי היא מידה משובחת, ומתוך הכשר גופם במידות הטובות יהיו ראויים לקבלת הטובה, כמו שאמרנו שחלות הטוב והברכה לעולם על הטוב לא בהפכו. ובהטיב ה’ יתברך לטובים, ישלם חפצו שחפץ להטיב לעולם. ואם לאו, מצד שורש זה, הלא הוא ברוך הוא יספיק לעני די מחסורו זולתנו, אלא שהיה מחסדו ברוך הוא שנעשינו שלוחים לו לזכותנו (ספר החינוך, מצווה ס"ו).

המסקנה מדברי "ספר החינוך" היא שהמציאות של אנשים עניים בעולם נועדה כדי להוציא מנותני הצדקה את הרצון להיטיב ולעשות חסד. כשאנחנו נעשה טוב נהיה יותר ראויים להחלת הטוב עלינו, בבחינת "טוב ה' לכל ורחמיו על כל מעשיו" (תהילים, קמ"ה).

2. התפילה – תוספת ברכה לעולם

 המבי"ט – (ר' משה בן יוסף מטראני).[[10]](#footnote-10) 

בית אלוהים, עמ' כח.

מטרת דברי המבי"ט להעמיק את משמעות הברכה "ברוך אתה"...והרי ה' אינו זקוק לברכותינו? תשובתו: אנו מבקשים באמצעות הברכה שהקב"ה יעצים את שפע ברכתו עלינו כאן בעולם הזה. ברכתנו "ברוך אתה" כביכול מושכת שפע אלוקי נוסף אלינו ומפרסמת את שם ה' בעולם. בהקשר זה המורה ידגיש את תפקידו של עם ישראל בגילוי והעצמת שמו של הקב"ה בעולם. הנביא ישעיהו דיבר על יעד עם ישראל בעולם: "אָנֹכִי הִגַּדְתִּי וְהוֹשַׁעְתִּי וְהִשְׁמַעְתִּי וְאֵין בָּכֶם זָר וְאַתֶּם עֵדַי נְאֻם ה' וַאֲנִי אֵל" (ישעיה פרק מ"ג, י"ב).

עם ישראל שהיה עד להתרחשויות היסטוריות מופלאות בהן התגלה הקב"ה, יכול להיות "עד" שיעיד בפני העולם ויעצים את פרסום שמו של הבורא. " אתם עדי" מעניק לעם ישראל שליחות ויעוד בעולם. עצם קיומו של עם ישראל, שתולדותיו רצופים בסבל ורדיפות מעידים על השגחת הקב"ה . רעיון זה מתחבר לדבר המבי"ט עצמו במקור המצוטט: "ברכותנו אליו הוא שישפיע משפע שכינתו...כדי שתהיה השגחתו עלינו בגלותנו יותר גלויה ומפורסמת" העצמת הברכה תעצים את הגילוי.

 הרב יהודה לאון אשכנזי 'מניטו'[[11]](#footnote-11) 

מתוך שיעורים שנתן בנושא התפילה בשנת תש"מ

המסר המרכזי בדברי 'מניטו' הוא: עיקר עִנְינה של התפילה איננו לשנות את הבריאה, פרי עשייתו של בורא העולם, אלא בקשה לשפע ותוספת ברכה עבור עם ישראל כדי להשלים את ייעודו בהנחלת ערכי הבורא בעולם: חסד, גבורה, ועוד... כפתיחה לשיעור מומלץ לפתוח בשאלה האם תפילה איננה מלמדת על חיסרון לכאורה בבריאה מצד בריאתו של הקב"ה. בהתאם לתשובות לפתח דיון.

3. האם התפילה חייבת להתקבל?

 ר' יוסף אלבו 

ספר העיקרים, מאמר ד', פרקים כ"ג-כ"ד

מומלץ לפתוח את השיעור בשאלה המתייחסת לחוויית אכזבה של התלמידים מתפילה שלכאורה לא התקבלה. מה הרגישו? כיצד התמודדו? מה לדעתם ניתן לומר נוכח תפילה שלכאורה לא התקבלה. חשוב מאוד לתת מקום גם לתסכולים ומצוקות אישיות בנידון.

 הרב סולוביצ'יק 

עבודה שבלב, עמ' 51.

מקור זה מדגיש עיקרון מאוד חשוב שהתייחסנו אליו גם קודם לכן. עיקרה של התפילה ומטרתה היא חווית האינטימיות וההתחברות אל הקב"ה. מומלץ בהקשר זה לצטט מדברי אביו של נחשון וקסמן הי"ד שנרצח בשעתו בידי מחבלים למרות תפילות רבות להצלתו:

לֹא יוֹדֵעַ אֵיפֹה וְאֵיךְ וּבְאֵיזֶה עִנּוּי וּבְאֵיזוֹ כְּפִיתָה הָיִיתָ אָז, אֲבָל אֶת הָרוּחַ שֶׁלְּךָ לֹא כָּפְתוּ, אֶת הַחִיּוּךְ שֶׁלְּךָ לֹא סָגְרוּ, אֶת הָאֱמוּנָה שֶׁלְּךָ לֹא כָּלְאוּ...

לֹא נֶחֱלַשְׁנוּ אֶתְמוֹל בַּלַּיְלָה... הִתְחַזַּקְנוּ נַחְשׁוֹן, הִתְחַזַּקְנוּ וְנַמְשִׁיךְ, וְנַמְשִׁיךְ עִם הֲבָנָה מֵאֵיפֹה הַחֹמֶר הַזֶּה קֹרַץ. אַבָּא הוֹסִיף וְאָמַר לִי עוֹד מִשְׁפָּט אֶחָד, וְגַם אוֹתוֹ אֲנִי חַיָּיב לְהַעֲבִיר לְךָ: "כָּל כָּךְ הַרְבֵּה בַּקָּשׁוֹת" – כָּךְ הוּא אָמַר לִי – "בִּקַּשְׁתִּי מֵהקב"ה. בִּקַּשְׁתִּי מִמֶּנּוּ בְּרִיאוּת, בְּשָׁעָה שֶׁהָיִיתִי" – וְאַתָּה יוֹדֵעַ כַּמָּה אַבָּא הָיָה חוֹלֶה וְזָכָה לָצֵאת (מִזֶּה) – "וְקִבַּלְתִּי. בִּקַּשְׁתִּי מִשְׁפָּחָה כְּמוֹ שֶׁלָּכֶם – וְקִבַּלְתִּי...**שָׁאֲלוּ אוֹתִי**" – אָמַר הָאַבָּא – "**הִתְפַּלְּלוּ כָּל כָּךְ הַרְבֵּה וְלֹא קִבְּלוּ תְּשׁוּבָה. וַאֲנִי אוֹמֵר**" – כָּךְ הוּא אָמַר לִי – "**קִבַּלְתִּי תְּשׁוּבָה! הַתְּשׁוּבָה הָיְיתָה לֹא! לְאַבָּא מֻתָּר לַעֲנוֹת גַּם לֹא!!**"

(מתוך הספד הרב מרדכי אלון על נחשון וקסמן הי"ד, מרחשוון, תשנ"ה)

ד. תפילה אישית מול תפילה ציבורית

 תפילה אישית 

(מתוך שאלה של תלמיד)

מומלץ לפתוח בדיון מקדים ושיתוף של התלמידים בנימוקים אישיים עבור תפילה אישית בבית ולא במניין. במקביל להסביר את חשיבות התפילה הציבורית החל מהמראה "החיצוני", "ברוב עם הדרת מלך", ועד לערך הנסתר המתייחס לערכה של תפילה ציבורית.

תפילה ציבורית - הגבאי הנאמן 



מומלץ להעמיק במקורות מסירות הנפש של ר' דוד סבתו לתפילה במניין במשך 80 שנה. המורה ידגיש את הגבורה וההתמודדות הנפשית הנדרשת להתגבר על קשיי השכמה, שלג בחורף, ואפילו כשנשברה מפרקתו, והמשיך להתמיד ללכת... בד בבד מומלץ לפתח עם התלמידים את התובנה שההתגברות על משבר ומניעות מחשלת את האדם ויוצרת בתוכו כוחות להתמודדות בהמשך. בפעם הראשונה קשה מאוד לקום מוקדם בבוקר למניין, אבל בהמשך אדם מגלה שיש לו כוחות התגברות, ופתאום זה הופך להיות קל...

 רבי יהודה הלוי (ריה"ל) 

ספר "הכוזרי", מאמר שלישי, סעיפים י"ח-י"ט

ריה"ל פורש את יתרונות התפילה בציבור וממשיל אותה לפעולת המטר היורד על הארץ. המטר היורד על ארץ מסוימת, מזכה גם את מי שאינו ראוי לקבל את הגשם. בהיותו חלק מהכלל. מומלץ לפתח דיון בנושא האחריות הקולקטיבית והאחריות שיש לכל אחד למען הזולת, בהיותנו, עם ישראל כולו, גוף אחד. משפט שממחיש את חשיבות הערבות והקשר ההדדי נמצא בחוברת לתלמיד: "לדעת כי התשעה זקוקים לעשירי והאחד לתשעה. אפשר שזה הדבר המשמעותי ביותר ביהדות" (אבא קובנר)

הרב יוסף דב סולובייצ'יק 

על התשובה עמ' 250

המורה ידגיש כי התפילה הציבורית איננה מאפילה על ייחודיות התפילה והבקשות הפרטיות של כל אדם. התפילה המקורית מבטאת את הייעוד והשאיפות הרוחניות שלנו. "אותה בדידות עם שהיא בקרב ההמונים. היא שקובעת לאדם את דרך חייו". הציבוריות מעניקה לתפילה את עוצמתה והתקבלותה בבחינת " אין תפילתו של אדם נשמעת אלא בבית הכנסת" (ברכות דף ו'.), והיחידות מעניקה לאדם את המימד והבקשה האישית. הגוון הייחודי וה"מימוש העצמי" באים לביטוי, בחוברת לתלמיד, בסיפור: "אל תתפלל, לך לעבוד".

 הרב יוסף דב סולובייצ'יק 

מתוך כתב העת "טראדישן", כרך 17 חוברת 2 עמ' 9 – 10

מרכז דברי הרב מדגישים את ייחודו של כל אדם, חשיבות השמירה על ייחודו ותרומתו לקהילה:" תורם משהו ששום אדם אחר לא יכול לתרום". מומלץ לראות בנושא זה הזדמנות כדי להעמיק בחשיבות שמירתנו על ייחודנו והכוחות הנפשיים הנמצאים בכל אחד מאיתנו. הראי"ה קוק מדגיש עובדה זו במקומות רבים לדוגמא: "כל אדם צריך לדעת שקרוי הוא לעבוד על פי אופן ההכרה וההרגשה המיוחד שלו, על פי שורש נשמתו...אל יבלבלוהו תכנים שוטפים אל תוכו מעולמות זרים". (אורות הקודש, ג', עמ' רכ"א)

המורה ישווה את גווני הציבור השונים המשתתפים בתפילה למקהלה המורכבת מכלים שונים וכל כלי תורם את ייחודו בהרמוניה המוסיקלית.

1. **הרב אברהם יצחק הכהן קוק, הראי"ה קוק** (ה'תרכ"ה - ה'תרצ"ה) מגדולי התורה וההלכה. איש חזון, מקובל ופוסק הלכה, סופר ומשורר, רבה הראשי הראשון של ארץ ישראל. מגדולי ההוגים הציונות הדתית. עלה לארץ בעלייה השנייה וגילה יחס אוהד לאנשי היישוב החדש ולהתיישבות העובדת בארץ ישראל. היה מעורה בחיי היישוב היהודי בארץ, ובכלל זה בתחום החינוך. [↑](#footnote-ref-1)
2. **רבי קלונימוס קלמיש שפירא (האדמו"ר מפיאסצנה);** (י"ט באייר ה'תרמ"ט - ד' במרחשוון ה'תש"ד) אדמו"ר חסידי שפעל בפולין בין שתי מלחמות העולם. נודע כהוגה חסידי דגול והתפרסם בזכות חיבוריו החדשניים בתחום החינוך החסידי, בהם "חובת התלמידים". בתקופת הכיבוש הגרמני שהה בגטו ורשה והמשיך לדרוש לקהל חסידיו. את דרשותיו העלה על הכתב והן נמצאו לאחר המלחמה והתפרסמו בספר "אש קודש". [↑](#footnote-ref-2)
3. **הרב יוסף דב הלוי סולוביצ'יק** (ה'תרס"ג - ה'תשנ"ב): בצעירותו למד תורה מאביו, ר' משה סולובייצ'יק (בנו של הגאון רבי חיים מבריסק) וכן למד פילוסופיה באוניברסיטת ברלין. לאחר מכן עבר לארה"ב, שם שימש כרש ישיבת "יצחק אלחנן" והפך לאחד ממנהיגיה הבולטים של היהדות בארה"ב בפרט ובעולם היהודי בכלל. אחד מפוסקי ההלכה וההגות החשובים במאה ה – 20. נודע גם בלמדנותו המופלגת בגמרא והעמיד תלמידים רבים. הצטרף לציונות הדתית, ושימש כנשיא כבוד של "הציונים הדתיים של אמריקה". [↑](#footnote-ref-3)
4. **הרב שמשון בן רפאל הירש** מכונה: **"הרש"ר הירש".** (ה'תקס"ח - ה'תרמ"ט), מייסד ומנהיג של האורתודוקסיה החדשה (השקפה הדוגלת בקיום מלא של המצוות תוך קיום קשר עם העולם המודרני), שנאבקה בתנועת הרפורמה בגרמניה. בשנת 1850 עבר לפרנקפורט כדי לשמש רב בקהילת "עדת ישורון", ושם גם הקים בית ספר יהודי וניהל אותו לאור חזונו "תורה עם דרך ארץ" – שילוב לימודי קודש ולימודים כלליים. רש"ר הירש טיפח את השילוב של קודש וחול, של אורח חיים דתי קפדני והשכלה כללית ומעורבות בחיים הכלליים. רש"ר הירש תרגם את חמשת חומשי התורה ואת ספר תהילים לגרמנית וחיבר להם ביאור. כן פרסם שני ספרים המציגים את השקפותיו על היהדות: "איגרות צפון" ו"חורב". [↑](#footnote-ref-4)
5. **הרב חיים דוד הלוי** (ה'תרפ"ד – ה'תשנ"ח): למד בישיבת פורת יוסף. במלחמת השחרור, שירת בגדוד תלמידי הישיבות 'טוביה'. בשנת תשי"א (1951) מונה לרבה של העיר ראשון לציון. בשנת תשכ"ד (1964) נבחר כצעיר חברי מועצת הרבנות הראשית, ובשנת תשל"ג (1973) מונה ראש אבות בתי הדין ולרב העיר תל אביב-יפו. [↑](#footnote-ref-5)
6. **אברהם יהושע הֶשל** (כ"ה בטבת תרס"ז - י"ח בטבת תשל"ג), היה מההוגים החשובים של יהדות ארצות הברית במחצית השנייה של המאה ה-20, מרצה, חוקר מחשבת ישראל ופילוסוף. בנו של הרב משה מרדכי, האדמו"ר ממז'יבוז', נצר למשפחת רבנים חסידיים מיוחסת. מצד אביו היה נצר לרבי אברהם יהושע אשל מאפטא (ה"אוהב ישראל") ומצד אמו נצר לבעל שם טוב ורבי לוי יצחק מברדיצ'ב. [↑](#footnote-ref-6)
7. רבי **שניאור זלמן מלאדי** (ה'תק"ה – ה'תקע"ג)**,** מייסד תנועת חב"ד. מכונה ה"אדמו"ר הזקן", תלמידו של ר' דב בר ממזריטש (תלמיד הבעל שם טוב, מייסד תנועת החסידות). חיבר את ספר התניא. [↑](#footnote-ref-7)
8. זלמן שז"ר - שניאור זלמן רוּבָּשוֹב (1889 - 1974) היה נשיאהּ השלישי של מדינת ישראל, סופר, משורר, היסטוריון, מראשי הציונות, חבר הכנסת ושר החינוך והתרבות בממשלת ישראל הראשונה. [↑](#footnote-ref-8)
9. **ה**[**רב**](https://he.wikipedia.org/wiki/%D7%A8%D7%91)**עדין אבן ישראל - שטיינזלץ** ( [ג' באב](https://he.wikipedia.org/wiki/%D7%92%27_%D7%91%D7%90%D7%91) [ה'תרצ"ז](https://he.wikipedia.org/wiki/%D7%94%27%D7%AA%D7%A8%D7%A6%22%D7%96) – [י"ז באב](https://he.wikipedia.org/wiki/%D7%99%22%D7%96_%D7%91%D7%90%D7%91) [ה'תש"פ](https://he.wikipedia.org/wiki/%D7%94%27%D7%AA%D7%A9%22%D7%A3)( חיבר ספרי [הגות יהודית](https://he.wikipedia.org/wiki/%D7%9E%D7%97%D7%A9%D7%91%D7%94_%D7%99%D7%94%D7%95%D7%93%D7%99%D7%AA) וביאורים, בפרט ל[תלמוד](https://he.wikipedia.org/wiki/%D7%AA%D7%9C%D7%9E%D7%95%D7%93) ול[חסידות](https://he.wikipedia.org/wiki/%D7%97%D7%A1%D7%99%D7%93%D7%95%D7%AA) .חתן [פרס ישראל](https://he.wikipedia.org/wiki/%D7%A4%D7%A8%D7%A1_%D7%99%D7%A9%D7%A8%D7%90%D7%9C) ל[מדעי היהדות](https://he.wikipedia.org/wiki/%D7%9E%D7%93%D7%A2%D7%99_%D7%94%D7%99%D7%94%D7%93%D7%95%D7%AA) לשנת [1988](https://he.wikipedia.org/wiki/1988) . השתייך ל[חסידות חב"ד](https://he.wikipedia.org/wiki/%D7%97%D7%A1%D7%99%D7%93%D7%95%D7%AA_%D7%97%D7%91%22%D7%93). [↑](#footnote-ref-9)
10. ר' משה בר יוסף מטראני – [המבי"ט] (1580-1500) בן למשפחת חכמים ממגורשי ספרד (1492). בעקבות הגירוש משפחתו הגיע לסלוניקי שביוון. המבי''ט עזב את משפחתו ועלה לארץ ישראל, השתקע בצפת ולמד תורה אצל ר' יעקב בירב. הוא הוסמך על ידי ר' יעקב בירב ולמד עם ר' יוסף קארו שעלה אף הוא לצפת באותם ימים. חיבר ספרים הנוגעים לאמונה, קבלה, והלכה. [↑](#footnote-ref-10)
11. **ה**[**רב**](https://he.wikipedia.org/wiki/%D7%A8%D7%91)**יהודא ליאון אשכנזי**, נודע בכינויו **מָנִיטוּ** שפירושה באינדיאנית: "רוח גדולה". (1922 –1996) בנו של הרב הראשי לאלג'יריה, היה רב ,[מחנך](https://he.wikipedia.org/wiki/%D7%9E%D7%97%D7%A0%D7%9A) , [הוגה דעות](https://he.wikipedia.org/wiki/%D7%94%D7%95%D7%92%D7%94_%D7%93%D7%A2%D7%95%D7%AA) ומנהיג רוחני ב[יהדות צרפת](https://he.wikipedia.org/wiki/%D7%99%D7%94%D7%93%D7%95%D7%AA_%D7%A6%D7%A8%D7%A4%D7%AA). [↑](#footnote-ref-11)